कोटा (राजस्थान)। देश के अलग-अलग कोनों में रहकर सेवा देते हुए उन्हें कभी यह नहीं लगा कि वे बाहर से हैं। उनके जेहन में भी एक ही बात हमेशा रही कि हम मुल्क के लिए काम कर रहे हैं। लेकिन सोमवार को हुए एक वाकये ने पहली बार उन्हें “बाहरी’ होने का अहसास करा दिया। मामला कोटा में पोस्टेड एक फौजी के परिवार का है। एक्सीडेंट में घायल पत्नी व बेटी को इलाज के लिए एमबीएस अस्पताल लेकर गए तो अस्पताल प्रबंधन ने यह कहते हुए इलाज का पैसा मांग लिया कि “ये तो बाहर के हैं’। मामला जब आर्मी के उच्चाधिकारियों तक पहुंचा तो उन्हाेंने एमबीएस अधीक्षक से बात भी की, लेकिन राज्य सरकार के आदेशों का हवाला देकर उन्होंने चार्ज माफ करने से साफ मना कर दिया। महाराष्ट्र के नागपुर निवासी अयाज शेख सेना में कार्यरत हैं और कोटा में पोस्टेड हैं। उनका परिवार रविवार को अजमेर जा रहा था, देवली के पास बस का एक्सीडेंट हुआ, जिसमें पत्नी फरजाना और बेटी लीजा समेत अन्य सदस्य घायल हो गए। उन्होंने रविवार को ही पत्नी व बेटी को एमबीएस में एडमिट कराया।